《昌黎道中柬外 其二》
清代·高顺贞

邑属韩公后，遗型万代观。士敦文定富，民朴政宜宽。

地势雄堪镇，岚光秀可餐。高风与形胜，瞻仰藉微官。

万井人烟集，相看等一家。察情周疾苦，问俗到桑麻。

吾道诚能尽，民生自有涯。蒲鞭虽示辱，黎庶莫轻加。

折狱须仁术，如山案定时。是非容己判，得失有天知。

此俸能无愧，斯民未可欺。愿君常懔念，止水寸心期。

作者简介：高顺贞，字德华，迁安人。直隶知县南直刘垂荫继室。有《翠微轩诗稿》。